F'ħafna ilsna nsibu kliem li taħsbu Ingliż – għax ikun magħmul minn elementi Ingliżi – imma fl-Ingliż ma ssibux. Inkella jekk ikun jeżisti, ma jkollux dik it-tifsira. Ngħidu aħna, bit-Taljan spa jgħidulu beauty farm , kelma li ma ssibhiex fl-Ingliż, u l-joker tal-karti tal-logħob isejħulu jolly , kelma li bl-Ingliż tfisser ferrieħi, allegru, brijuż. Bil-Ġermaniż il-mobile phone jgħidulu Handy u l-gym Fitnessstudio . Bil-Franċiż makeover jgħidulha relooking u player tar-rugby jsejħulu rugbyman – ma nafx kemm jieħdu gost biha l-femministi u l-isportivi nisa. Dawn li ġejjin huma ħames kelmiet Maltin li mad-daqqa t'għajn taħsibhom Ingliżi, imma mhumiex. Jista' jkun toqbi, passatur, mixtri… Bl-Ingliż jissejjaħ goalkeeper , keeper , goalie , iżda goaler le. Tidher Ingliża kemm trid imma goaler aħna l-Maltin ħloqnieha. Għall-ġurament, il-kelma goaler tintuża fl-Ingliż tal-Kanada, imma tirreferi għall-goalkeeper tal-ice hockey, u aktarx ġejja mill-Franċiż mitħaddet il-Kanada gôleur ; jiġifieri m'għandhiex x'taqsam mal-goaler tagħna. "Shakira, għedtlek ilbes dawk il-muscels għax tegħreq". Din kieku ssibha fl-Ingliż, iżda tfisser ħaġa oħra. Il-muscles tal-Ingliż huma l-muskoli tal-ġisem, u l-muscles ta' Shakira huma l- armbands jew il- water wings . Ġieli jsejħulhom swimmies jew floaties , però mhux muscles. Dik tifsira ġdida li tajniehom aħna l-Maltin… bħalma għamilna fil-każ tat-tyre tal-għawm (bl-Ingliż swim ring ). U ija, mhux l-aqwa li żżomm fil-wiċċ! "Il-learner qalli biex nagħfas il-gass". Normalment min jgħallem jiġi l- instructor u min jitgħallem il- learner . Però aħna qlibniehom ta' taħt fuq. Fil-kuntest tal-karozzi, il-learner hu d-driving instructor! Ħawwadni ħa nifhmek, Lilly. Din ukoll issibha fl-Ingliż, imma tfisser but. Għalina l-Maltin (imma mhux l-Għawdxin) il-pocket hu l- pencil case jew il- pencil box . Kif minn but ta' qalziet saret tfisser kaxxa għal-lapsijiet, il-biros u l-gomom, il-Bambin biss jaf. L-omm: "Jekk taqa' nkompli ntik". It-tifel joħodha għal ħalqu, isir sticker mal-art. L-omm: "Issa tikber u tinsa. Ejja ħa nagħmillek stick fuq il-ferita". Bl-Ingliż sticking plaster jew adhesive bandage . Imma bil-Malti stick. Sillaba waħda u barra bid-daqq…a. "Mort ġirja bis-slipper il-ġdid". Tgħidha lil xi Ingliż, jaħsbek mort ġirja bil-papoċċ ta' ġewwa. Imma għal xi Maltin dak sar il-papoċċ tal-ġiri, it-trainers, ir-running shoes. Ilbsu u ejja ħa mmorru, bro. "Agħmel salib jew very good fil-kaxxa". Bl-Ingliż jissejjaħ check mark jew tick (✓). Imma bil-Malti very good . Għax aħna frażi magħmula minn avverbju u aġġettiv kapaċi nġibuha nom. Ħudha ma' saqajk Queen Lizzy.
5 kelmiet taparsi Ingliżi